text: Мая Илиева в навечерието на протеста: Никой не може да ни спре – LexMedica News
  от LexMedica News · Публикувана 20.03.2019 · Обновявана 20.03.2019
  – Г-жо Илиева, трудно Ви открих, как върви организацията на протеста?
  – Подготовката върви с пълна пара, но върви добре. Бих казала много по-лесно.
  Момичетата вече веднъж минаха по този път, видяха, че няма нищо страшно и сега сами поеха инициативата по места.
  – Кои градове ще застанат до вас в утрешния ден?
  – О, не бих могла да изброя всичките, но колегите от повече от 42 града са заявили, че ще участват.
  – В медиите се появиха сигнали за натиск – най-вече административен – върху участниците в протеста, след това някои ги оспориха, заявявайки, че натиск едва ли е възможен.
  – Да, има натиск, има вече командирована колежка в друго звено за назидание, пардон – "разрешено е от закона", по-скоро "законов натиск". Има заплахи от работодатели за уволнения, заплахи от главни и старши сестри и не на последно място натиск от кметове на общини (имаме аудиозаписи). За всичко това, което се случва дадохме гласност в медиите, сезирахме омбудсманът М.Манолова, която веднага излезе с официална позиция по въпроса. Що се отнася до твърдението на М. Василева и проф. Начев, че едва ли някой може да ни въздейства по някакъв начин, много са прави – никой не може да ни въздейства, никой не може да ни спре. Тръгнахме сами, без подкрепата на съсловни организации (които явно обслужват други интереси) и сега сме убедени, че това е правилния път. Страхът отиде на заден план (въпреки натиска и заплахите, това вече само ни амбицира), разбрахме наистина какво значи "Съединението прави силата" и няма да се откажем докато не постигнем целите си.
  – Какво ще стане, ако се окаже, че срокът, в който настоявате да се реализират исканията ви, технически или финансово е невъзможен. Готови ли сте на компромис?
  – Наясно сме, че част от исканията, за да бъдат изпълнени са необходими законови промени и няма да стане веднага. Но също така сме наясно, че пари в Здравеопазването има, но те се разпределят неправилно, че има недофинансиране на клиничните пътеки, че общинските болници са обречени за сметка на частните, които се финансират с публични средства, че има лекари милионери и т.н. Така, че на г-н Ананиев се пада честта да сложи ред в целия този хаос създаден през годините. Що се отнася до това дали ще направим разумен компромис, категорично НЕ, няма да има компромис, защото това са само основни искания. За съжаление здравеопазването е като минно поле където и да стъпиш, има вероятност да гръмне.
  – Един лекар обяви в социалните мрежи, че получавате заптала 2 600лв.?
  – Истински се забавлявах с тази новина, дори пуснах обява, който иска моята заплата, да заповяда в Сърдечна реанимация на болница Токуда – има свободни места. Между другото онзи ден попитах старшата дали някой е идвал и познайте – никакъв интерес. Просто тази провокация не успя да ни раздели, напротив тя ни обедини. Знаете ли колко хубаво беше да чета коментарите под поста напълниха ми душата и сърцето. Затова няма да се откажа,за тези момичета, за тяхната подкрепа, за доверието, което ми гласуваха си заслужава да мина през всичко.
  – В личен план постигнахте още една победа. Спечелихте делото срещу бившия изпълнителен директор на болница Токуда – д-р Явор Дренски. Върховния административен съд го намери виновен, за това, че Ви е дискриминирал при учредяването на синдиката.
  – Да, така и това означава, че има смисъл човек да си отстоява правата!
  – Благодаря, че ни отделихте от времето си в този напрегнат за вас момент, желая Ви здраве и много сили, за да стигнете дотам, за къде сте тръгнала!